กสิกรไทยเจาะตลาดลูกค้าแฟนคลับ GTH
กสิกรไทยจับมือจีทีเอช เอาใจคอคนรักหนัง ออกบัตรเดบิต &#8220;GTH is me&#8221; by KBank
24 ก.พ. 2553

กสิกรไทยจับมือจีทีเอช เอาใจคอคนรักหนัง ออกบัตรเดบิต “GTH is me” by KBank
นายกฤษฎา ล่ำซำ รองกรรมการผู้จัดการ ธนาคารกสิกรไทย เปิดเผยว่า ธนาคารได้ออกบัตรเดบิต "GTH is me" ภายใต้แนวคิดหลัก “บัตรเดบิตอารมณ์ดี ของคนรักหนัง” เพื่อเจาะกลุ่มคนรุ่นใหม่ที่เป็นแฟนภาพยนตร์ไทย โดยตั้งเป้าออกบัตรเดบิตใบนี้จำนวน 2 หมื่นใบในปีแรก และคาดว่าจะขยายฐานผู้ถือบัตรเพิ่มเป็น 5 หมื่นใบใน 2554




ทั้งนี้ สิทธิพิเศษของผู้ถือบัตรเดบิตใบดังกล่าว จะมีสิทธิประโยชน์ทั้งการชมภาพยนตร์ของจีทีเอชก่อนใคร การเข้าร่วมกิจกรรมพิเศษทั้งปาร์ตี้ มีทแอนด์กรี๊ด ที่จะทำให้ใกล้ชิดเหล่านักแสดงชื่อดัง และรับของที่ระลึกของภาพยนตร์จีทีเอช รวมถึงเข้ารับการอบรมการทำภาพยนตร์มืออาชีพ หรือ อาจเป็นดาราหน้าใหม่ของจีทีเอช
ลักษณะพิเศษของบัตรเดบิตลูกค้าจะสามารถเลือกออกแบบหน้าบัตรได้ด้วยตนเอง ทั้งภาพดีไซน์เก๋ที่จีทีเอชออกแบบให้ หรือจะเลือกใช้รูปของตัวเองไว้บนหน้าบัตรก็ได้
ผู้ถือบัตรเดบิต “GTH is me” by KBank ยังได้รับสิทธิประโยชน์มากมายเหมือนบัตรเดบิตกสิกรไทย โดยสามารถใช้รูดชำระค่าสินค้าและบริการในวงเงินสูงสุดวันละ 100,000 บาท จากร้านค้าที่มีเครื่องหมายวีซ่า (VISA) ทั้งในประเทศและต่างประเทศได้ตลอด 24 ชั่วโมง นอกจากนั้นยังใช้บัตรเบิกถอนเงินสดจากเครื่องเอทีเอ็มได้สูงสุดวันละ 200,000 บาท หรือโอนเงินผ่านเครื่องเอทีเอ็มของธนาคารกสิกรไทยไปยังบัญชีของธนาคารกสิกรไทยด้วยวงเงินสูงสุดถึง 1,000,000 บาทต่อวันและโอนเงินไปยังบัญชีธนาคารอื่นได้สูงสุด 100,000 บาทต่อวันและสามารถสมัครใช้บริการ K-mAlert (บริการรับข้อความสั้นทางโทรศัพท์มือถือกสิกรไทย) เพื่อทราบยอดการใช้จ่ายจากบัตรได้ฟรี หรือบริการ K-eMail Statement (บริการรับรายการเดินบัญชีทางอีเมลล์กสิกรไทย) เพื่อรับสรุปยอดการใช้จ่ายผ่านทางอีเมล์ตามที่ระบุไว้
ด้านนายวิสูตร พูลวรลักษณ์ ประธานกรรมการบริหาร บริษัท จีเอ็มเอ็ม ไท หับ จำกัด เปิดเผยว่า บริษัท ได้เลือกออกบัตรเดบิต “GTH is me” by KBank กับธนาคารกสิกรไทย เนื่องจากธนาคารเป็นต้นแบบในการทำบัตรเดบิตที่เชื่อมโยงกับลูกค้าได้แบบง่าย ๆ สบาย ๆ ตามสไตล์ของแต่ละคน  
“ผู้ที่ถือบัตรนี้ จะรู้สึกว่า เท่ห์ เป็นคนพิเศษ ได้ทำอะไรก่อนใคร ได้ทำอะไรที่พิเศษกว่าใคร มันเป็นความรู้สึก “เฉพาะ” ที่คนถือบัตรเดบิต “GTH is me” by KBank เท่านั้นที่จะภูมิใจ” นายวิสูตร กล่าว